《游钟阜呈同集诸公》
宋代·张祁

晓出白下门，东山耸孱颜。
脱身廛市中，办此一日闲。
西风忽凛冽，秋容著坚顽。
烟树小摇落，寒云起斓斑。
但惊节物变，敢辞登陟艰。
诸峰互崭绝，落势相回环。
盘固建康城，俨若呵神奸。
造化钟英灵，尽压东南山。
厚疑接坤轴，高欲窥帝关。
太平严梵刹，华屋罗千间。
向来劫烧灰，旧观初未还。
象教岂易灭，佛力不可扳。
风雷运梁栋，斤斧勤输般。
会见落成日，千门响铜环。
山僧肯分甘，我亦诛茅菅。
人生少会心，胜处天所悭。
归鞯理残照，欲去仍跻攀。
后会倘可约，此兴殊未阑。
只恐俗士驾，频来遭底讪。
哦诗记幽讨，賸语君其删。

作者简介：宋和州乌江人，字晋彦，号总得翁。张邵弟。以兄使金恩补官。负气尚义，工诗文。赵鼎、张浚皆器遇之，与胡寅交最善。高宗绍兴二十四年，子张孝祥举进士第一，秦桧子埙第三，桧怒，讽言者诬祁有反谋，系诏狱，桧死获释。累迁直秘阁，为淮南转运判官，谍知金人谋，屡以闻于朝，峙粟阅兵，为备甚密。言者以张皇生事论罢之。明年敌果大至。祁卜居芜湖，筑堂名“归去来”。晚嗜禅学。有文集。